CELEX: 32015D0156
Language: lt
Date: 1422316800000
Title: 2015 m. sausio 27 d. Tarybos įgyvendinimo sprendimas (ES) 2015/156, kuriuo pratęsiamas Įgyvendinimo sprendimo 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio, galiojimo laikotarpis

31.1.2015   
            
            
               LT
            
            
               Europos Sąjungos oficialusis leidinys
            
            
               L 26/27
            
         TARYBOS ĮGYVENDINIMO SPRENDIMAS (ES) 2015/156
   2015 m. sausio 27 d.
   kuriuo pratęsiamas Įgyvendinimo sprendimo 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio, galiojimo laikotarpis
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               2014 m. vasario 13 d. Komisijos generalinio sekretoriato užregistruotu laišku Rumunija paprašė leidimo toliau taikyti priemonę, kuria nukrypstama nuo Direktyvos 2006/112/EB 26 straipsnio 1 dalies a punkto ir 168 straipsnio, kad su tam tikromis variklinėmis kelių transporto priemonėmis, kurios nėra išimtinai naudojamos verslo tikslams, susijusioms išlaidoms būtų galima taikyti teisės į pridėtinės vertės mokestčio (PVM) atskaitą apribojimą. 2014 m. rugsėjo 15 d. Komisijos užregistruotu laišku Rumunija papildė savo prašymą ataskaita apie Tarybos įgyvendinimo sprendimo 2012/232/ES (2) taikymą;
            
         
               (2)
            
            
               pagal Direktyvos 2006/112/EB 395 straipsnio 2 dalies antrą pastraipą Komisija 2014 m. lapkričio 12 d. laišku pranešė kitoms valstybėms narėms apie Rumunijos prašymą. 2014 m. lapkričio 13 d. laišku Komisija pranešė Rumunijai, kad turi visą prašymui įvertinti būtiną informaciją;
            
         
               (3)
            
            
               Direktyvos 2006/112/EB 168 straipsnyje leidžiama apmokestinamajam asmeniui atskaityti PVM, sumokėtą už jo įsigytas prekes ir paslaugas, jeigu šios prekės ir paslaugos naudojamos jo apmokestinamiesiems sandoriams. Tos direktyvos 26 straipsnio 1 dalies a punkte nustatytas reikalavimas į PVM apskaitą įtraukti veiklai skirto turto naudojimą apmokestinamojo asmens arba jo darbuotojų asmeniniams poreikiams arba, platesne prasme, kitais nei to asmens verslo tikslais;
            
         
               (4)
            
            
               Įgyvendinimo sprendimu 2012/232/ES Rumunijai leidžiama pagal Direktyvos 2006/112/EB 395 straipsnio 1 dalį taikyti nukrypti leidžiančią priemonę siekiant 50 % apriboti teisę atskaityti PVM, mokėtiną perkant, įsigyjant Bendrijoje, importuojant, nuomojant ar įsigyjant išperkamosios nuomos būdu variklines kelių transporto priemones, taip pat PVM, mokėtiną už su minėtomis transporto priemonėmis susijusias išlaidas, įskaitant kurą, jei tos transporto priemonės naudojamos ne vien verslo reikmėms;
            
         
               (5)
            
            
               Įgyvendinimo sprendimo 2012/232/ES galiojimas baigėsi 2014 m. gruodžio 31 d.;
            
         
               (6)
            
            
               siekiant užtikrinti nukrypti leidžiančios priemonės nenutrūkstamą taikymą, reikėtų, kad šis sprendimas būtų taikomas nuo 2015 m. sausio 1 d.;
            
         
               (7)
            
            
               pagal Įgyvendinimo sprendimo 2012/232/ES 4 straipsnio 2 dalies antrą pastraipą Rumunija Komisijai pateikė ataskaitą apie to sprendimo taikymą, įskaitant procentinio apribojimo, kuris taikomas teisei atskaityti PVM, peržiūrą. Kaip ir iki dabar esančios nukrypti leidžiančios priemonės atveju, Rumunija toliau teigia, kad 50 % dalis yra pagrįsta;
            
         
               (8)
            
            
               manoma, kad nukrypti leidžianti priemonė galėtų daryti tik nežymų poveikį bendrai mokestinių pajamų, surenkamų galutinio vartojimo etapu, sumai ir nedarys neigiamo poveikio Sąjungos nuosaviems ištekliams iš PVM. Todėl Rumunijai turėtų būti leidžiama ribotą laikotarpį (iki 2017 m. gruodžio 31 d.) toliau taikyti priemonę;
            
         
               (9)
            
            
               jeigu Rumunija prašytų nukrypti leidžiančios priemonės taikymo laikotarpį po 2017 m. pratęsti dar kartą, nauja ataskaita ir pratęsimo prašymas Komisijai turėtų būti pateikti ne vėliau kaip 2017 m. kovo 31 d.,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2012/232/ES 4 straipsnis pakeičiamas taip:
   
      „4 straipsnis
      1.   Šis sprendimas nustoja galioti 2017 m. gruodžio 31 d.
      2.   Prašymas dėl šiame sprendime numatytų priemonių taikymo laikotarpio pratęsimo pateikiamas Komisijai ne vėliau kaip 2017 m. kovo 31 d.
      Su tokiu prašymu pateikiama ataskaita, įskaitant procentinio apribojimo, kuris remiantis šiuo sprendimu taikomas teisei atskaityti PVM, peržiūrą.“
   
   2 straipsnis
   Šis sprendimas taikomas nuo 2015 m. sausio 1 d.
   3 straipsnis
   Šis sprendimas skirtas Rumunijai.
   
      Priimta Briuselyje 2015 m. sausio 27 d.
      
         
            Tarybos vardu
         
         
            Pirmininkas
         
         J. REIRS
      
   
   
      (1)  OL L 347, 2006 12 11, p. 1.
   
      (2)  2012 m. balandžio 26 d. Tarybos įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 117, 2012 5 1, p. 7).